Burada diffamasiya haqqında qanunla bağlı məsələyə toxunuldu. Mən bir daha deyirəm, ən böyük şərəfsizlik in-sanların şərəf və ləyaqəti, xüsusən ailəsi, uşaqları, şəxsiyyəti ilə bağlı məsələlərə müdaxilə edərək qanunsuz şəkildə böhtan və şər yazmaqdır. Bu, böyük şərəfsizlikdir. Bizim millətimiz buna görə, hətta lazım gələndə qan da tökübdür. Lakin bu diffamasiya məsələsi niyə təhrif edilir? Söhbət konkret olaraq kütləvi informasiya vasitələri əməkdaşlarının haqqında cinayət işinin qaldırılması məsələsinin bizim qanunvericilikdən çıxarılmasından gedir. Mülki Məcəllədə bu adda maddə vardır. Burada hörmətli deputatımız Cəmil müəllim də bu məsələyə toxundu. Adnan Hacızadənin, Emin Millinin və Eynulla Fətullayevin həbsi, həqiqətən, hər hansı şəxsin şərəf və ləyaqəti ilə bağlı olsa idi, bizim dilimiz bir qədər qısa olardı. Amma bir daha bildiririk, dünya da bilir, biz də bilir və iddia edirik ki, adlarını çəkdiyimiz şəxslər həmin hərəkətlərə görə yox, siyasi fəaliyyətlərinə, yazılarına, peşə fəaliyyətlərinə görə həbs olunublar. Bu həbslər də haqsız, qanunsuz olduğuna görə onların azad edilməsi tələb edilir.